Source: http://snookersport.hu/index.php?option=com_content&view=article&id=59&Itemid=77
Timestamp: 2017-08-19 03:37:58
Document Index: 21555049

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Aktuális break ranglista
Éves záróranglisták 2010-től
Címlap Versenyszabályzat
SNOOKER SZAKÁG
1. Hatálya
Jelen szabályzat hatálya kiterjed minden, a Magyarország területén a Magyar Biliárd Szövetség Snooker Szakágának (a továbbiakban Szakág) vagy tagszervezetei által megrendezésre kerülő egyéni snooker versenyre.
2. Versenyek, rendezvények fajtái
A sportágban versenyek a következők szerint szervezhetők:
Céljuk szerint a versenyek lehetnek:
ranglista-pontszerző versenyek
kupaversenyek
meghívásos versenyek
barátságos (szabadidős) versenyek rendezvények (pl. Pot Black kupa, év játékosa választás, farsangi bál stb.)
A választott lebonyolítási rendszert az adott versenyre vonatkozóan a versenykiírás határozza meg.
3. Versenyszámok
Országos egyéni pontszerző (kupa, nagydíj, Mesterek Tornája, OB)
Országos Senior OB (40 év fölött)
Országos Ifjúsági OB (U 19)
Országos Női OB
4. Részvételi jog a bajnoki rendszerben
Ranglista versenyen az egyesületi tagsággal rendelkező sportszervezetek versenyzői vehetnek részt, akik rendelkeznek az MBSZ által kiadott "licensz" (versenyzési) engedéllyel, és nincsenek eltiltva versenyzéstől.
5. A versenyek előkészítése
5.1. A versenynaptár
A Snooker Szakág minden évben versenynaptárt készít, melyet véglegesített formában a tárgy évadot megelőző december 31-ig közzétesz. Ennek végrehajtása a következők szerint történik:
a tárgyévadot megelőző november 30-ig a szakági elnökség elkészíti és közreadja versenynaptár-tervezetét,
a sportegyesületektől, szervezetektől beérkező hozzászólások, igények alapján a tárgyévadot megelőző december 20-ig elkészíti és közreadja a végleges versenynaptárt.
A versenynaptárt a szakági elnökség módosíthatja.
5.2. A versenykiírás
Minden, a versenynaptárban szereplő, továbbá az esetleges utólag engedélyezett versenyre vonatkozóan a szakági elnökség versenykiírást készít, melyben valamennyi, a versenyre vonatkozó tudnivalót rögzít.
A versenykiírásnak tartalmaznia kell:
a verseny pontos megnevezését
a kiíró és rendező megnevezését, címét és postai vagy elektronikus elérhetőségeit
a verseny célját
a verseny időpontját
a versenybíróság összetételét telefonszám megadásával
a versenyen való részvételi jogosultságot
a nevezés feltételeit (beküldési cím, nevezési határidő és nevezési díj mértéke)
a díjazást
a megrendezésre kerülő verseny lebonyolítási rendszerét,
egyéb tudnivalókat (játékrend, esetleges játékvezetési kötelezettség, különleges szabályok, a verseny tulajdonjoga, stb.)
A szakág elnöksége jelen szabályzatban rögzíti a lebonyolítási módokat, díjazási rendszert, a nevezés feltételeit.
A szakági elnökség a versenykiírást 14 nappal a verseny időpontja előtt honlapján közzéteszi, hogy a nevezési határidőt az indulni szándékozók betarthassák.
5.3. Versenyprogram összeállítása
A Szakág versenyprogramjának összeállítása a szakági elnökség feladata. A versenyidőpontok összeállításakor figyelembe kell venni a következőket:
Amatőr nemzetközi versenyek időpontját, melyeken hazai versenyző is részt vesz.
A magyarországi ünnepek miatt ledolgozandó hétvégi (szombati) munkanapok miatt, azon a hétvégén nem lehet versenyt rendezni, amikor a hétvégére munkanap is esik.
Kerülni kell a nemzeti, illetve nagy vallásos ünnepek időpontjára történő versenyek szervezését.
Éves viszonylatban legalább 10 pontszerző versenyt kell rendezni. A Snooker Szakág elnöksége éves terminusokban állítja össze versenyprogramját. Az idény kezdete január 1., befejezése december 31.
5.4. Tulajdonjogok
A Snooker Szakág által szervezett versennyel kapcsolatos összes tulajdonjog a szakágat illeti meg, így különösen:
a verseny helyszínén kihelyezett hirdetés eladási joga
a verseny nevének eladási joga
a versennyel kapcsolatos összes nyomtatott anyag (plakát, műsorfüzet, stb.) kiadási joga
a belépőjegyek eladásának joga
a verseny mérkőzéseiről álló- vagy mozgókép- ill. hangfelvétel készítési,
közvetítési, eladási joga
a Snooker Szakág az országos jellegű verseny rendezési jogát harmadik személy részére csak a szakági elnökség előzetes írásbeli engedélyével adhatja el vagy engedheti át.
A Szakág a versenyt bonyolításában részt vevő klub(ok) vezetőségével minden esetben egyeztet a fenti jogokról.
6. A versenyigazgatás, versenybíráskodás
6.1. Ranglista pontszerző versenyen a szakági elnökség köteles versenyigazgatót, illetve Senior Segítőket felkérni (együttesen: versenybíróság) vagy megbízni a verseny lebonyolítása érdekében. A versenyek gördülékeny lebonyolítása érdekében kialakításra kerül az un. Senior Segítők rendszere azokon a versenyeken, ahol nincs bíró. A Senior Segítők tapasztalt játékosok, akik tisztában vannak a szabályokkal és segítséget nyújtanak abban az esetben, ha kéri őket valamelyik versenyző. Kiváltképpen fontos a Senior Segítők segítségének igénybevétele a foul & a miss szabály alkalmazásakor.
6.2. A verseny előkészítését és lebonyolítását a versenyigazgató irányítja és ellenőrzi.
6.3. A versenyigazgató az alábbi kérdésekben határoz:
a verseny során felmerülő észrevételek, javaslatok, panaszok elbírálása.
A verseny során felmerülő szabálytalanságok megállapítása, szankcionálása, szükség esetén az elnökséget tájékoztatja.
6.4. A versenyigazgató feladatai
ismerteti a versenyzőkkel a versenykiírás őket érintő részét, a helyi szabályokat és egyéb szükséges tudnivalókat
megnyitja a versenyt
folyamatosan figyelemmel kíséri a játékrend betartását, a bíró(k) működését, a versenyzők magatartását és haladéktalanul gondoskodik a versenyt zavaró körülmények elhárításáról. Ennek érdekében utasításokat ad ki és ellenőrzi azok végrehajtását. Fogadja a verseny közben felmerülő észrevételeket és a Senior Segítők bevonásával dönt azokban.
kihirdeti a verseny végeredményét, kiosztja a díjakat
bejegyzi a mérkőzések eredményét a versenytáblába és kiírja a következő mérkőzéseket
ellenőrzi és figyelemmel kíséri a versenytábla vezetését és aláírásával hitelesíti azt
gondoskodik a versenyokmányok elküldéséről és megteszi jelentését a versenyről
időlegesen vagy teljes egészében részt vesz a mérkőzéseken történő bíráskodásban
egy mérkőzés olyan mértékű időbeni elhúzódása esetén, ami veszélyezteti a verseny időben történő befejezését, a versenyigazgató elrendelheti a rövidített frame-eket (a rövidített frame során 15 helyett 6, 3 vagy 1 piros golyóval kezdődik a frame).
a Versenyigazgató felülvizsgálja a nevezési díjak befizetését. Kizárható a versenyből az a versenyző, akinek nevezési díját időben nem fizette be. A kizárás tényét haladéktalanul közölni kell az érintett játékossal, a kizárás ellen ez esetben óvásnak helye nincs.
a sorsolás megtörténte után a sorsolási tábla egy példányát mindenki számára hozzáférhető helyen kell tartani és a verseny során azt folyamatosan vezetni kell.
a versenyigazgató a helyszínen megváltoztathatja a Senior Segítő döntését, ha azt a versenyzők egyöntetűen hibásnak ítélik meg és a játékvezetői tévedés nyilvánvaló.
folyamatosan vezeti a versenytáblát, bejegyzi a beérkező eredményeket valamint minden olyan, a versennyel kapcsolatos fontosabb eseményt és döntést (pl. versenyzők távolmaradása, mérkőzés félbeszakítása, lemondása, versenyzők kizárása, újrasorsolás szükségessége, stb.), melyek a verseny végső kimenetelét befolyásolhatják.
a döntőmérkőzés(ek) lejátszása után a Versenybíróság felsorakoztatja a versenyzőket eredményhirdetéshez. A díjakat a Versenyigazgató vagy más erre felkért személy (pl. szövetségi vezető, szponzor képviselője, stb.) adja át.
6.5. A Senior Segítők fő feladatai
a versenyigazgató akadályoztatása esetén mindenben helyettesíti a versenyigazgatót
időlegesen vagy teljes egészében részt vesz a mérkőzéseken történő bíráskodásban.
7. A versenybíróságnak kiemelt figyelemmel kell lenni a következőkre:
A versenyeken a játék a Nemzetközi Biliárd és Snooker Szövetség (IBSF) által meghatározott szabályok szerint zajlik. Ezek betartása minden versenyzőre nézve kötelező.
A versenyeken kötelező öltözék szövetnadrág, rövid vagy hosszú ujjú ing. Az elődöntőben és döntőben a kötelező öltözék. (szövetnadrág, ing, mellény). A nadrág nem lehet farmer, nem lehetnek szegecsek rajta, a cípő nem lehet edzőcipő. A média által közvetített versenyeken, mérkőzéseken szövetnadrág, hosszú ujjú ing, mellény, csokornyakkendő viselése kötelező. Fejfedő viselése a mérkőzések alatt tiltott. A versenyigazgató a nem megfelelő öltözet viselése miatt kizárhatja a versenyzőt a versenyen való részvételből.
A versenyzőnek a legkésőbb a versenykiírás szerinti mérkőzés kezdetekor kell jelentkeznie játékra. Amennyiben ez nem történik meg, a késő játékos 1 frame hátránnyal indul. Ha késése meghaladja a 15 percet, de nem lépi túl a 30 percet, úgy hátránya 2 frame-re nő, míg 30 percen túli késedelem esetén a mérkőzést ellenfele nyeri 3:0 arányban.
A versenyzők kötelesek a versenyen sportszerűen viselkedni. Amennyiben versenyigazgató úgy ítéli meg, hogy a versenyző magatartása sportszerűtlen, figyelmezteti a vétkes játékost. Amennyiben a sportszerűtlenség súlyos vagy megismétlődik, a versenyigazgató vagy segítője nem engedi a játékost a továbbiakban az asztalhoz állni. Az esetet a versenyigazgató köteles az elnökségnek jelenteni. Az elnökség döntést hoz arról, hogyan szankcionálja a sportszerűtlenséget. A büntetés általában pontlevonás, kizárás, hazai-, és nemzetközi versenyen való részvételtől eltiltás.
Súlyos sportszerűtlenségnek számít az ellenfél szándékos zavarása, sértegetése, soron következő mérkőzés feladása. Ezekben az esetekben a versenybíróság azonnal megszakítja a mérkőzést, a sportszerűtlen versenyző automatikusan elveszti a versenyen szerzett pontjait (0 pontot kap) és legalább a soron következő versenyből kizárásra kerül. A súlyosan sportszerűtlenül viselkedő játékos nemzetközi versenyen nem képviselheti Magyarországot.
Amennyiben egy mérkőzést versenybíró vezet, vagy időlegesen közreműködik a mérkőzés vezetésében, akkor a játékosok kötelesek alávetni magukat a versenybíró döntésének, vita esetén a versenyigazgató dönt.
Ha a mérkőzésen versenybíró közreműködik csak a versenybíró érintheti az asztalon lévő golyókat.
A "foul & a miss" szabályt Senior Segítő jelenléte esetén kötelező alkalmazni. Amennyiben Senior Segítő nincs jelen, a versenyzőknek meg kell állapodniuk a szabály alkalmazásában vagy elhagyásában, mely megállapodás a mérkőzés teljes időtartamára vonatkozik. A szabály elhagyása abban az esetben lehetséges, ha mindkét versenyző elfogadja azt. A szabály alkalmazásakor a versenyzőknek a szabály alkalmazását valószínűsítő eseteket jelenteni kell a Senior Segítő vagy a versenyigazgató felé. A jelentés elmulasztása esetén a versenybíróság vita esetén nem hoz döntést, a versenyzőknek maguknak kell megállapodniuk.
Minden 3. befejezett frame után lehet szünetet tartani. A szünet ideje maximum 10 perc. Két szünet között egy alkalommal új frame kezdete előtt lehetőség van higiénés szünet kérésére, melynek ideje maximum 5 perc. Ezek túllépése esetén játék folytatását késleltető játékos a frame-t elveszíti.
Amennyiben egy benevezett versenyző a sorsolást követően, nem jön el az első mérkőzésére vagy lemondja, az elkövetkező versenyekre mindaddig nem fogadható el a nevezése, amíg a teljes összegű nevezési díjat be nem fizette, függetlenül attól, hogy milyen kedvezményre jogosult.
8. A sorsolás
A sorsolást legkésőbb a nevezési határidőt követő 2 nappal kell megtartani. Ügyelni kell arra, hogy a nevezési határidő és a sorsolás időpontja között elégséges idő álljon rendelkezésre a kizárt játékosok értesítésére.
a sorsolás elektronikus úton történik, melyet az elnökség által kijelölt személy végez el.
A versenyek lebonyolítása a jelentkezők számától, a rendelkezésre álló időtől függően egyenes kieséses vagy csoportos előselejtezős rendszerű lehet. Csoportos előselejtező esetén a mérkőzések két nyert frame-ig vagy két frame-ig tartanak, az eredmény döntetlen is lehet. A két framet nyert versenyző 2 pontot, döntetlen esetén mindkét versenyző 1-1 pontot kap, a vesztes versenyző nem kap pontot. A csoportsorrendet az összes pontok száma határozza meg
Az egyenes kieséses szakaszban a mérkőzések – eltérő versenykiírás hiányában - 3 nyert frame-ig tartanak.
Amennyiben az elődöntő és a döntő egy napon zajlik, ezek a mérkőzések is 3 nyert frame-ig tartanak. A mennyiben a döntő külön napon zajlik, 4 nyert frame-ig tart.
Amennyiben a kiesett versenyzők vigaszágon tovább folytathatják a versenyzést, úgy a vigaszág mérkőzései – eltérő versenykiírás hiányában – 2 nyert frame-ig tartanak.
Amennyiben a versenykiírás másképp nem rendelkezik a hivatalos ranglista 1.-8. helyezettje kerül kiemelésre. Amennyiben a hivatalos ranglista 1.-8. helyezésen kívüli, de az átlagos játékerőt jelentősen meghaladó játékerejű versenyzők jelentkeznek, a Szakág elnöksége dönthet úgy, hogy az 1-4. kiemelt mellé kiemeli a ranglista első 8. helyén kívüli versenyzőket az 5-8. helyre. A kiemelés módosításához a szakági elnök, a versenyigazgató és a játékosok képviselőjének egybehangzó döntése szükséges.
A versenyek során vigaszág kialakítására van lehetőség, amennyiben ezt a verseny lebonyolításához szükséges mérkőzések száma lehetővé teszi. A vigaszágon a verseny során első mérkőzésükön kiesett, nem kiemelt játékosoknak van joga indulni.
9. Óvás, fellebbezés
A nevezés elutasítása vagy a versenybíróság határozata ellen írásban, indoklással ellátva 24 órán belül óvást lehet benyújtani a szakági elnökséghez. Az óvást a szakági elnökségnek 3 nap alatt el kell bírálnia, mely elbírálásban a versenybíróság tagjai tájékoztatást nyújtanak, de nem vehetnek részt. A döntésről az óvást benyújtó sportszervezetet haladéktalanul értesíteni kell. Az óvás díja 5000 Ft, amennyiben a versenykiírás másképp nem rendelkezik. Az óvás elfogadása esetén az óvás díját vissza kell téríteni, elutasítás esetén az óvási díj a rendező szerv bevételét képezi.
Ha a verseny során a Versenyigazgató vagy a versenybíró nyilvánvaló szabálytalanságot követ el, és ennek korrigálása a helyszínen nem érhető el, illetve valamely döntést az érintettek sérelmesnek tartják, panasz nyújtható be a Snooker Szakág Elnökségéhez, melynek tárgyában az Elnökség soron következő ülésén - valamennyi érdekelt meghallgatása után – döntést hoz. A döntéséről a panasz benyújtóját értesíti. Az Elnökség ilyen döntése végleges, az ellen további jogorvoslat-keresésnek helye nincs.
10. A versenyzőkre kötelező a Magyar Olimpiai Bizottság (MOB) által kiadott Dopping Szabályzat betartása, mely betekintésre az MBSZ-nél rendelkezésre áll.
Jelen Versenyszabályzatot a MBSZ Snooker Szakág Elnöksége széleskörű előzetes egyeztetés után megtárgyalta és ezek alapján az 0303/2017/1 sz. határozatával hagyta jóvá.
A Versenyszabályzat 2017. március 10-én lép hatályba,
Budapest, 2017. március, MBSZ Snooker Szakág
Designed by The Scorpion.